Ղազախստանի համալսարան

Ղազախստանի ալ-Ֆարաբիի անվան ազգային համալսարան (), Ղազախստանի առաջատար բարձրագույն ուսումնական հաստատությունը։ Հիմնվել է 1934 թվականին Ալմա Աթայում։

Ղազախստանի ազգային համալսարանում գործում է բազմաստիճան կրթական համակարգ, որ ներառում է բարձրագույն հիմնական կրթություն (բակալավրիատ), բարձրագույն հատուկ կրթություն, մագիստրատուրա, ասպիրանտուրա և դոկտորանտուրա։ Համալսարանում պատրաստվում են ավելի քան 180 բնագավառի մասնագետներ։ Նրա կազմում գործում են 14 ֆակուլտետ (մեխանիկա-մաթեմատիկական, ֆիզիկատեխնիկական, քիմիայի և քիմիական տեխնոլոգիաների, կենսաբանության, աշխարհագրական և բնօգտագործման, իրավաբանական, պատմության, հնէաբանության և ժողովրդագրության, փիլիսոփայության և քաղաքագիտության, բանասիրության, գրականագիտության և համաշխարհային լեզուների, ժուռնալիստիկայի, արևելագիտության և այլն), քոլեջ, որակավորման բարձրացման ինստիտուտ, գիտահետազոտական 7 ինստիտուտներ, 67 մասնագիտությունների գծով դոկտորական դիսերտացիաների պաշտպանության 25 դիսերտացիոն խորհուրդներ։ Համալսարանում կրթություն են ստանում ավելի քան 20 հազար ուսանողներ, մագիստրանտներ ու դոկտորներ։

Պատմություն

Համալսարանը բացվել է 1934 թվականի հունվարի 15-ին։ Այն ունեցել է կենսաբանական ու ֆիզիկամաթեմատիկական ֆակուլտետներ, որտեղ սովորել են 54 ուսանողներ, և աշխատել են 25 դասախոսներ (այդ թվում՝ 5 պրոֆեսոր և 10 դոցենտ)։ 1934 թվականին համալսարանը կոչվում է Սերգեյ Կիրովի անվամբ։ Համալսարանը կայացմանն աջակցել են Մոսկվայի, Լենինգրադի, Կազանի, Ուկրաինայի բուհերը։ Այստեղ աշխատելու են եկել Ի. Մոլյուկովը, Դ. Սոկոլսկին Մոսկվայի համալսարանից, Կոնստանտին Պերսիդսկին Կազանի համալսարանից և այլ գիտնականներ։

1977/78 ուսումնական տարում համալսարանն ունեցել է շուրջ 15 հազար ուսանող, մոտ 1000 դասախոս և գիտական աշխատող։ Ղազախստանի համալսարանը հրատարակել է «Գիտական տեղեկագիր» (1938 թվականից) հանդեսը։ Պարգևատրվել է Աշխատանքային կարմիր դրոշի շքանշանով (1971)։

Ծանոթագրություններ 

Ղազախստանի համալսարաններ
Աշխատանքային կարմիր դրոշի շքանշանով պարգևատրված կազմակերպություններ